Úradný vestník L 275 , 25/10/2003 S. 0005 - 0006



Nariadenie Komisie (ES) č. 1871/2003 z 23. októbra 2003, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], naposledy zmenené a doplnené nariadením Rady (ES) č. 2176/2002 [2], a najmä na jeho článok 9 ods. 1 písm. a), keďže: (1) nariadenie (EHS) č. 2658/87 zaviedlo nomenklatúru tovaru, ďalej nazývanú "kombinovaná nomenklatúra". Táto kombinovaná nomenklatúra je uvedená v prílohe I k nariadeniu (EHS) č. 2658/87; (2) nariadenie Komisie (ES) č. 535/94 z 9. marca 1994, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku [3], vkladá doplňujúcu poznámku 8 k 2. kapitole kombinovanej nomenklatúry, s prihliadnutím na objasnenie zatriedenia soleného mäsa a jedlých drobov patriacich do položky 0210 ("mäso a jedlé droby, solené, v slanom náleve, sušené alebo údené; jedlé múčky a prášky z mäsa alebo drobov"). Táto poznámka bola prečíslovaná v roku 1995 ako doplňujúca poznámka 7; (3) zatriedenie v 2. kapitole kombinovanej nomenklatúry závisí najmä od procesu, ktorý sa využíva na zabezpečenie dlhodobej konzervácie daného výrobku. Vysvetlivka harmonizovaného systému k 2. kapitole opisuje štruktúru tejto kapitoly. Kapitola 2 sa vzťahuje na tepelne neupravené mäso a droby, ktoré sú čerstvé alebo chladené alebo boli podrobené jednému z viacerých procesov požadovaných pre dlhodobú konzerváciu, to znamená tepelne neupravené mäso a droby, ktoré sú mrazené alebo solené, v slanom náleve, sušené alebo údené; (4) podľa uvedenej vysvetlivky čerstvé mäso zostáva zatriedené ako čerstvé, aj keď bolo zabalené so soľou ako dočasne konzervujúcim činidlom na účely prepravy. Toto zdôvodnenie sa rovnako uplatňuje na mrazené mäso, pretože v opačnom prípade by sa každé mäso, do ktorého bola pridaná soľ, pokladalo za solené mäso položky 0210. Na účely položky 0210 nasolenie musí byť dostatočné, aby zabezpečilo dlhodobú konzerváciu na účely iné ako je preprava. V tejto súvislosti je potrebné poznamenať, že iné procesy uvedené v položke 0210, to znamená naloženie do slaného nálevu, sušenie a údenie sú určené skôr na zabezpečenie dlhodobej konzervácie ako na to, aby pôsobili ako dočasné konzervačné látky pri preprave; (5) je vhodné ďalej objasniť a potvrdiť, že solenie v zmysle položky 0210 je proces, ktorý sa používa na zabezpečenie dlhodobej konzervácie; (6) doplňujúcu poznámku 7 k 2. kapitole kombinovanej nomenklatúry priloženú ako príloha I k nariadeniu (EHS) č. 2658/87 je preto potrebné v súlade s tým zmeniť a doplniť; (7) Riadiaci výbor pre Colný kódex nevydal stanovisko v časovej lehote stanovenej jeho predsedom, PRIJALA TOTO NARIADENIE: Článok 1 Doplňujúca poznámka 7 k 2. kapitole kombinovanej nomenklatúry priložená ako príloha I k nariadeniu (EHS) č. 2658/87 sa nahrádza takto: "Na účely položky 0210, výrazy mäso a jedlé droby, nasolené alebo v slanom náleve' znamenajú mäso a jedlé droby hlboko a rovnomerne impregnované soľou vo všetkých častiach, a v ktorých celkový hmotnostný obsah soli nie je nižší ako 1,2 % za predpokladu, že dlhodobá konzervácia je zabezpečená nasolením." Článok 2 Toto nariadenie nadobúda účinnosť dvadsiaty deň nasledujúci po jeho uverejnení v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 23. októbra 2003 Za Komisiu Frederik Bolkestein člen Komisie [1] Ú. v. ES L 256, 7.9.1987, s. 1. [2] Ú. v. ES L 331, 7.12.2002, s. 3. [3] Ú. v. ES L 68, 11.3.1994, s. 15. --------------------------------------------------